Avviser Frp-tunnel

Nytt fagnotat mener bybanetunnelen som Frp har fått utredet ikke er mulig å gjennomføre.

Publisert Publisert 11. april 2014

bybanen 2.jpg

Denne artikkelen er over seks år gammel

Det er byrådets fagetat som har gjennomgått traseen med et alternativt tunnelinnslag. Dette var spilt inn av Frps bystyregruppe i møter med Filip Rygg. Som kjent ble gruppen så utålmodige at de ba Multiconsult utrede traseen.

Les også Frp lanserer ny tunnel

Avviser

Multiconsult mener det er fullt mulig med et tunnelinnslag i fjellet ovenfor Bergen Katedralskole. Kommunens fagfolk sier imidlertid nei:

«De to variantene presentert i Multiconsult sitt notat er ikke gjennomførbare med hensyn til tekniske forhold og krav om en minimumsavstand på 15 meter til Telenors fjellanlegg».

Flere problemer

Fagetaten mener det er mulig å legge en banetrasé opp Peter Motzfeldts gate i dagen og etablere en holdeplass i Nygaten. De påpeker samtidig at det er utfordringer med videreføring av traséen fra Nygaten og inn i fjelllet.

Byråkratene i kommunen er også skeptiske til holdeplassløsningen som skisseres med dette alternativet. De mener det ikke vil være plass til å vende alle bybanevognene i Kaigaten utenfor lagmannsretten, og viser til fylkeskommunens innspill her.

Ingen jernbanetunnel

I dag har kommunen også lagt frem en rapport som tar for seg muligheten for å benytte jernbanetunnelen mellom jernbanestasjonen og Bontelabo. Også denne rapporten konkluderer negativt:

«Jernbanetunnelen er i bruk til hensetting av godstog, og slik sett ikke ledig for annen bruk. Det er Jernbaneverket som eventuellt må frigi sporet».

De mener det kan være mulig å bruke deler av jernbanen over en korterer strekning, men: «det er uavklarte utfordringer knyttet andre anlegg i fjellet».

Publisert Publisert: 11. april 2014 15:06 Oppdatert: 11. april 2014 15:47